text: Forbud mod hundebad koster overnatninger
  06 juni 2014 kl. 08.37
  Turistchef Colin Seymore i Varde frygter, at det nye forbud mod hundebadning på strande med Blåt Flag, vil koste 1,2 millioner overnatninger. Hunde-ejere vil vælge Danmark fra.
  Varde Kommune har seks strande med Blåt Flag og nogle af de største sommerhusområder på Vestkysten. Derfor vil de nye internationale krav betyde voldsomme indgreb mod bl.a. mange tyskere, som har deres hunde med på ferie.
  Friluftsrådet, som administrerer de Blå Flag, vil sende kontrollører ud for at se, om de fire-benede tager sig en dukkert. Overtrædelse vil betyde, at stranden mister sit Blå Flag næste år.
  TV SYD besøger i dag bl.a. Henne Strand, hvor der er stor vrede over det nye krav. Bl.a. indehaverne af Børsmose Camping raser mod tanken.
  I Jammerbugt Kommune i Nordjylland ? med Løkken og Blokhus ? kalder en politiker det for noget pjat.
  - Jeg kan ikke se problemet i at have hunde med og lade dem nyde de kolde bølger. Det næste bliver vel, at vi mennesker også skal have været i bad inden vi går ud, ligesom i svømmehallen, siger Erik Ingerslev (SF) fra teknisk udvalg til DR Nordjylland.
  